## Pravilnik o mjerilima za izračun naknade za izvanredni prijevoz i prekomjernu uporabu javne ceste

### NN 119/2007 (19.11.2007.), Pravilnik o mjerilima za izračun naknade za izvanredni prijevoz i prekomjernu uporabu javne ceste

# MINISTARSTVO MORA, TURIZMA, PROMETA I RAZVITKA

**3452**

Na temelju članka 32. stavak 2. i 63. stavak 4. Zakona o javnim cestama
(»Narodne novine«, br. 180/04 i 138/06) ministar mora, turizma, prometa i
razvitka, donosi

## PRAVILNIK

### O MJERILIMA ZA IZRAČUN NAKNADE ZA IZVANREDNI PRIJEVOZ I PREKOMJERNU UPORABU JAVNE CESTE

I. OPĆE ODREDBE

Članak 1.

Ovim Pravilnikom propisuju se mjerila za izračun naknade za izvanredni prijevoz
i prekomjernu uporabu javne ceste.

Članak 2.

(1) Naknada za izvanredni prijevoz (u daljnjem tekstu: naknada) obračunava se za
prijevoz vozilima koja sama ili zajedno s teretom premašuju propisane dimenzije
ili ukupnu masu, odnosno propisana osovinska opterećenja, a koja imaju za
posljedicu prekomjernu uporabu javne ceste.
(2) Naknadu iz stavka 1. ovoga članka plaća prijevoznik.

Članak 3.

(1) Naknada se plaća za izvanredne prijevoze koji se obavljaju po javnim cestama
Republike Hrvatske u unutarnjem i međunarodnom cestovnom prometu.
(2) Za izvanredni prijevoz koji se obavlja u međunarodnom cestovnom prometu,
kada je teret koji se prevozi hrvatski proizvod u izvozu iz Republike Hrvatske,
propisana naknada obračunava se umanjena za 50% iznosa.

II. MJERILA

Članak 4.

Mjerila za izračun naknade iskazuju se:
– u postotku, za premašenje najveće dopuštene duljine vozila, mjereći po
uzdužnoj simetrali od najizbočenijih točaka vozila odnosno skupa vozila s
teretom,
– u metrima, za premašenje najveće dopuštene širine i visine vozila odnosno
skupa vozila, mjereći po poprečnoj simetrali od najizbočenijih točaka vozila
odnosno skupa vozila s teretom, odnosno po vertikalnoj simetrali, mjereći od
površine kolnika do najviše točke vozila odnosno skupa vozila s teretom,
– u tonama, za premašenje najveće dopuštene mase vozila odnosno skupa vozila,
– u kN, za premašenje najvećeg dozvoljenog osovinskog opterećenja vozila odnosno
skupa vozila u stanju mirovanja na vodoravnoj podlozi.

Članak 5.

(1) Za premašenje najveće dopuštene duljine naknada iznosi:
– za premašenje veće od 5% – £ 20% – 0,60 kn/km,
– za premašenje veće od 20% – 1,20 kn/km.
(2) Pri obračunu premašenja iz stavka 1. ovoga članka, obračunava se
odgovarajuća naknada samo za najveću premašenu vrijednost.

Članak 6.

(1) Za premašenje najveće dopuštene širine vozila naknada iznosi:
– za širinu jednaku ili manju od 3,00 m – 0,60 kn/km,
– za širinu veću od 3,00 m do jednaku ili manju od 4,00 m –1,20 kn/km,
– za širinu veću od 4,00 m – 1,70 kn/km.
(2) Pri obračunu premašenja iz stavka 1. ovoga članka, obračunava se
odgovarajuća naknada samo za najveću premašenu vrijednost.

Članak 7.

(1) Za premašenje najveće dopuštene visine vozila, naknada iznosi:
– za visinu veću od 4,00 m – £ 4,50 m – 0,60 kn/km,
– za visinu veću od 4,50 m – 1,20 kn/km.
(1) Pri obračunu premašenja iz stavka 1. ovoga članka, obračunava se
odgovarajuća naknada samo za najveću premašenu vrijednost.

Članak 8.

(1) Za premašenje ukupne mase vozila ili skupa vozila iznad 40 t, odnosno iznad
44 t za troosovinsko motorno vozilo s dvoosovinskom ili troosovinskom
poluprikolicom kada prevozi 40-stopni ISO kontejner kao kombiniranu prijevoznu
operaciju, primjenjuje se naknada prema Tablici 1. u prilogu ovog Pravilnika
koja čini njegov sastavni dio.
(2) Premašenja mase iz stavka 1. ovoga članka, čije vrijednosti završavaju do
0,5 t zaokružuju se na manju vrijednost, a premašenja mase čije vrijednosti
završavaju iznad 0,5 t, zaokružuju se na veću vrijednost.

Članak 9.

(1) Za premašenje najvećeg dopuštenog osovinskog opterećenja motornog vozila
odnosno skupa vozila, primjenjuje se naknada prema Tablici 2. u prilogu ovog
Pravilnika koja čini njegov sastavni dio.
(2) Naknada iz stavka 1. ovoga članka, izračunava se na sljedeći način:
– za jednostruke osovine, prema formuli:

*Pjo = Sjo – Djo*

odnosno gdje se od stvarnog osovinskog opterećenja svake osovine (Sjo) oduzme
dopušteno osovinsko opterećenje (Djo) te se za dobivenu vrijednost premašenja (Pjo)
očita odgovarajuća naknada iz Tablice 2. ovoga Pravilnika,
– za dvostruke, trostruke i višestruke osovine, prema formuli:

![](dodatni/378673.gif)

odnosno gdje se od stvarnog osovinskog opterećenja od
dvostruke, trostruke ili višestruke osovine (Ssko) oduzme dopušteno osovinsko
opterećenje (Dsko), podijeli s brojem osovina u njenom sastavu, te se za tako
dobivenu vrijednost premašenja (Psko) očita odgovarajuća naknada iz Tablice 2.
ovoga Pravilnika.
(3) Dobivena premašenja iz stavka 2. ovoga članka, čije vrijednosti završavaju
do 0,50 kN, zaokružuje se na manju vrijednost, a dobivena premašenja koja
završavaju iznad 0,50 kN, zaokružuju se na veću vrijednost.
(4) Zbroj očitanih naknada za osovine, odnosno skupa osovina iz stavka 2. ovoga
članka, čini ukupnu naknadu za premašenje osovinskog opterećenja.

Članak 10.

(1) Ukupna naknada izračuna se tako, da se naknada za pojedino premašenje
(kn/km) pomnoži s udaljenošću (km) od polazišta do odredišta izvanrednog
prijevoza.
(2) Ako motorno vozilo ili skup vozila sa ili bez tereta premašuje više
dopuštenih vrijednosti, ukupna naknada izračuna se tako, da se naknade za svako
pojedino premašenje (kn/km) zbroje i pomnože s udaljenošću (km) od polazišta do
odredišta izvanrednog prijevoza.
(3) Pri izračunu ukupno prijeđenih kilometara izvanrednog prijevoza, svaki
započeti kilometar, uzima se kao puni kilometar.

III. PRIJELAZNE I ZAVRŠNE ODREDBE

Članak 11.

Danom stupanja na snagu ovoga Pravilnika prestaje važiti Pravilnik o mjerilima
za izračun naknade za izvanredni prijevoz (»Narodne novine« br. 31/98 i 35/98)i
Pravilnik o prekomjernoj uporabi javnih cesta (»Narodne novine« br. 40/00).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-03/126
Urbroj: 530-07-07-02
Zagreb, 29. listopada 2007.

Ministar
**Božidar Kalmeta**, v. r.

*Tablica 1.*

![](dodatni/378674.gif)

Za premašenja veća od 160 t obračunava se 794,00 kn/km + 6,20
kn/km za svaku sljedeću tonu.

*Tablica 2.*
JEDNOSTRUKE OSOVINE

![](dodatni/378675.gif)

SKUP OD DVIJE OSOVINE

![](dodatni/378676.gif)

SKUP OD TRI OSOVINE

![](dodatni/378677.gif)

SKUP OD ČETIRI I VIŠE OSOVINA

![](dodatni/378678.gif)

Pravilnik, NN 119/2007-3452
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)